**Opphavet til skaldskapen:** i ørne-ham stal Odin skaldskapsmjøden frå jotnen Suttung, og gav han til æsene og dei folk som kan dikte.  
(Illustrasjonen er frå ein biletstein på Gotland)
**Einar Helgesson Skålaglam** (norrønt: *Einarr skálaglamm Helgason*) var ein islandsk skald som levde på slutten av 900-talet. Han høyrde til i ei av dei islandske stormannsættene.

Slekt og familie
----------------

Etter den islandske Landnåmaboka (*Landnámabók*) var Einar sine foreldre var *Helge Ottarson* og *Nidbjørg Bjolansdotter*. Farfar hans var landnåmsmannen *Bjørn den Austrøne* som var son til *Kjetil Flatnes*. Foreldra til mora var den skotske «kongen» *Beolan* (Bjólan) og Katlin, dotter til Gange-Rolf  

Einar var bror til Osviv Helgesson som var synsk og som det blir fortalt om i *Soga om Laksdølane*.

Om livet hans
-------------

I *Egilssoga* er det fortalt om Einar at han var tidlig stor og sterk for alderen og at han tok til å dikte alt medan han var ung, og han var ivrig etter å lære. Ein sumar på tinget gjekk Einar til teltet til Egil Skallagrimsson og fekk tale med han om skaldekunst. Sidan vart dei gode vener.

Einar var lenge utanlands «hjå høgborne menn»; han var gjevmild og hadde oftast lite pengar. Han vart sagt til å vere ein dugande og gild kar, og han var ein av hirdskaldane hos Håkon Sigurdsson Jarl. Truleg var han òg ei tid hos Harald Blåtann i Danmark. Han var med i slaget ved Hjørungavåg i 986 mot den danske invasjonsflåten, der nordmennene fekk siger.

Etter det Jómsvíkingsoga fortel, var Einar først kjend som *Skjoldmøy-Einar*. Han fekk tilnamnet *Skålaglam* etter at Håkon jarl gav han eit par magiske vektskåler i sølv med vektlodd, som var slik laga at dei gav frå seg ein klang (glam) som ein kunne ta varsel av. Truleg fekk han desse skålene i skaldeløn etter at han dikta dråpa Vellekla til jarlen.  

Under ei reise frå Noreg til Island drukna han i Breidafjord. I den islandske Landnåmaboka er det sagt at Einar Skålaglam drukna ved Einarskjeret i Selasundet.

Diktverk
--------

Diktverka til Einar Skålaglam finn vi i dei norrøne kongesogene, i Skaldskaparmål i Den yngre Edda, og i Soga om Jomsvikingane. Vi kjenner til desse: 

* **Håkonardråpa** berre eit vers er kjend.
* **Vellekla** namnet blir oftast tolka til å bety *gull-mangel*
* **Lausaviser** - tre vers er kjende.
* **Haraldsdråpa** (til Harald Blåtann) - berre to vers er kjende.
* **Lausaviser i Egilssoga**

Notar
-----

1. ↑  Om Helge Ottarsson står det at «han herja i Skottland og tok der Nidbjørg i hærfang». Kongetittelen til Bjolan, far hennar, er tvilsam, truleg var han ein skotsk jarl.
2. ↑  I andre kjelder er det sagt at far til Katlin (eller Cathlin) var Rollo, og det omdiskutert om Rollo og Gange-Rolf er den same personen.

Referansar
----------

1. 1 2  Landnåmabok frå snerpa.is
2. ↑  Egilssoga v/Leiv Heggstad (Samlaget 1927)
3. 1 2  Soga om Jomsvikingane Omsett av Albert Joleik (Samlaget 1931)
4. ↑  Skaldskaparmål Den yngre Edda

Bakgrunnsstoff
--------------

* Einar Skålaglam NORSK BIOGRAFISK LEKSIKON
* Einarr skálaglamm Helgason Arkivert 2016-03-16 ved Wayback Machine. Skaldic Project
* Einarr skálaglamm Arkivert 2006-07-21 ved Wayback Machine. Alle dikta til Einar med korte notisar om skalden på islandsk
* Den norsk-islandske skjaldedigtning v/Finnur Jónsson (red.), København 1912–15